Botsing eis een; bestuurder in hegtenis geneemFoto: ER24. Een man is dood en nog ŉ man beseer nadat twee voertuie en ŉ vragmotor Saterdag in ŉ botsing in Edenvale in Gauteng betrokke was. Russel Meiring, ER24-woordvoerder, sê die voorval het op die N12 in Edenvale plaasgevind. Volgens Meiring het een van die voertuie in die middel van die pad gestaan terwyl die vragmotor en die ander voertuig ŉ ent verder weg tot stilstand gekom het. “Die liggaam van die oorledene was in een van die motors vasgekeer. Paramedici het die man ondersoek, maar kon niks vir hom doen nie. Hy is op die toneel dood verklaar,” sê hy. Meiring sê die bestuurder van die vragmotor het matige beserings opgedoen. Hy is op die toneel behandel en na ŉ hospitaal geneem vir ŉ deeglike ondersoek. Die bestuurder van die ander motor voertuig is volgens Meiring in hegtenis geneem. Meer inligting was nie onmiddellik bekend nie. Dit is nie duidelik waarom die bestuurder in hegtenis geneem is nie.